Nr.

Aprob,

Stelian – Cristian ION

Ministrul Justiției

**REFERAT DE APROBARE**

**Proiect de Ordin al ministrului justiției**

**pentru aprobarea procedurii reactivării avizului stins din eroare și indisponibilizarea în Registrul Național de Publicitate Mobiliară a bunurilor pe perioada analizei cererii de reactivare**

La data de 11.09.2020 a intrat în vigoare Legea nr. 196/2020 pentru modificarea și completarea Legii nr. 297/2018 privind Registrul Național de Publicitate Mobiliară și pentru abrogarea Ordonanței Guvernului nr. 89/2000 privind unele măsuri pentru autorizarea operatorilor și efectuarea înscrierilor în Arhiva Electronică de Garanții Reale Mobiliare.

În data de 07.12.2020, Legea nr. 297/2018 a fost republicată în Monitorul Oficial al României, Partea I, nr. 1184/07.12.2020, devenind Legea privind publicitatea mobiliară.

Registrul Național de Publicitate Mobiliară, denumit în continuare Registru/RNPM, este un registru public în sensul prevederilor Legii nr. 287/2009 privind Codul civil, republicată, cu modificările ulterioare, și ale Legii nr. 134/2010 privind Codul de procedură civilă, republicată, cu modificările ulterioare, sistem național electronic de interes public, structurat pe persoane și bunuri, de evidență a priorității în caz de executare silită, de publicitate a actelor și operațiunilor juridice prevăzute de lege.

Registrul este conceput ca un sistem de evidență a priorității ipotecilor mobiliare, structurat pe persoane și bunuri, cât și ca un sistem de publicitate a acestora, condiția de publicitate fiind îndeplinită din momentul înscrierii avizului de ipotecă mobiliară în Registru.

Ministerul Justiţiei se constituie în Autoritatea de Supraveghere a Registrului și, în această calitate, supraveghează, controlează și coordonează activitatea de înregistrare a avizelor de înscriere în Registru.

Înregistrarea avizelor de înscriere în Registru se efectuează numai de operatori autorizați și de agenții împuterniciți ai acestora, precum și de Corpul Operatorilor RNPM în cazurile expres prevăzute de lege, la cererea persoanelor care au un interes în legătură cu această înscriere, prin completarea de către solicitanți a formularelor de avize de înscriere.

Printre principalele aspecte care au fost reformate prin noua modificare legislativă, menționăm:

- extinderea sferei actelor înscrise în Registru - se înscriu în Registru atât operațiunile privind ipotecile mobiliare, operațiunile asimilate acestora, dar și înscrisurile sub semnătură privată care sunt titluri executorii în condițiile legii, și alte drepturi prevăzute de lege;

- eliminarea din sarcina/atribuțiile Corpului Operatorilor RNPM a obligației suportării cheltuielilor prilejuite de constituirea și susținerea rețelei informatice a Registrului, rețeaua informatică/serverele (două sau mai multe) RNPM urmând a fi în sarcina exclusivă a Autorității de Supraveghere - Ministerul Justiției;

- eliminarea din sarcina/atribuțiile Corpului Operatorilor RNPM a efectuării înregistrării în RNPM a formularelor de aviz de reactivare;

- înlocuirea deciziilor cu ordine ale ministrului justiției în cazul actelor administrative emise în exercitarea atribuțiilor Autorității de Supraveghere;

- aplicarea tuturor sancțiunilor disciplinare prin ordin al ministrului justiției;

- introducerea unei taxe de 30 lei pentru fiecare înregistrare certificată din Registru;

- majorarea taxelor de înregistrare în RNPM a avizelor de înscriere, reaspectiv a taxelor de autorizare/reautorizare a operatorilor și a birourilor teritoriale ale acestora.

În conformitate cu art. III din Legea nr. 196/2020 pentru modificarea și completarea Legii nr. 297/2018 privind Registrul Național de Publicitate Mobiliară și pentru abrogarea Ordonanței Guvernului nr. 89/2000 privind unele măsuri pentru autorizarea operatorilor și efectuarea înscrierilor în Arhiva Electronică de Garanții Reale Mobiliare, *„În termen de 30 de zile de la intrarea în vigoare a prezentei legi, Autoritatea de Supraveghere a Registrului Național de Publicitate Mobiliară, prin ordin al ministrului justiției, va adopta procedura pentru reactivarea avizului stins din eroare și indisponibilizarea în Registru a bunurilor pe perioada analizei cererii de reactivare”.*

Potrivit art. 41 alin. (1) din Legea nr. 297/2018, republicată, în termen de 30 de zile de la înregistrarea propunerilor Corpului Operatorilor, Autoritatea de Supraveghere adoptă procedura reactivării avizelor a căror stingere a fost efectuată eronat în Registrul Național de Publicitate Mobiliară.[[1]](#footnote-1)

Procedura reactivării avizelor a căror stingere a fost efectuată eronat în Registrul Național de Publicitate Mobiliară este reglementată în Anexa nr. 2 la Ordinul ministrului justiției nr. 29/C/2020 pentru aprobarea procedurilor prevăzute de art. 41 din Legea nr. 297/2018 privind Registrul Național de Publicitate Mobiliară și pentru abrogarea Ordonanței Guvernului nr. 89/2000 privind unele măsuri pentru autorizarea operatorilor și efectuarea înscrierilor în Arhiva Electronică de Garanții Reale Mobiliare.

Ca urmare, Proiectul de Ordin pentru aprobarea procedurii reactivării avizului stins din eroare și indisponibilizarea în Registrul Național de Publicitate Mobiliară a bunurilor pe perioada analizei cererii de reactivare urmărește armonizarea procedurii privind reactivarea - prevăzute în Anexa nr. 2 - cu noile modificări legislative aduse prin Legea nr. 196/2020, propunând, în principal, eliminarea din cuprinsul acestei proceduri a Corpului Operatorilor RNPM, ca entitate desemnată de lege să efectueze înscrierea avizului de reactivare (a fost menținută atribuția Corpului Operatorilor RNPM de a înregistra un aviz de reactivare numai în situația reactivării avizului stins din eroarea sa), și înlocuirea acestuia cu operatorul/agentul care a stins din eroare un aviz de înscriere, acesta procedând la înregistrarea formularului de aviz de reactivare în aplicația RNPM, după exprimarea acordului Autorității de Supraveghere, după cum urmează:

* operatorul/agentul/Corpul Operatorilor RNPM care a stins din eroare un aviz adresează Autorității de Supraveghere o cerere de aprobare a înscrierii unui aviz de reactivare a avizului stins din eroare, însoțită de anumite documente;
* menționarea documentelor care însoțesc cererea de aprobare a înscrierii unui aviz de reactivare;
* în situațiile în care agentul care a stins avizul din eroare se află în imposibilitatea de a efectua înscrieri în RNPM din orice motiv, operațiunile prevăzute în procedura reactivării vor fi preluate de către operatorul care a împuternicit agentul respectiv;
* exprimarea acordului/dezacordului la reactivare a Autorității de Supraveghere prin ordin al ministrului justiției;
* comunicarea către operator/agent/Corpul Operatorilor RNPM a ordinului ministrului justiției privind acordul/dezacordul la reactivare;
* înscrierea de către operator/agent/Corpul Operatorilor RNPM a avizului de reactivare în urma primirii ordinului ministrului justiției privind acordul la reactivare.

În conformitate cu art. 34 alin. (13)[[2]](#footnote-2) din Legea nr. 297/2018, republicată, termenul *„de îndată”* prevăzut în cazul constatării erorii de către operator/agent (art. 2 din Anexa nr. 2 la OMJ nr. 29/C/2020) a fost înlocuit cu termenul de *„cel mult două zile lucrătoare de la data constatării erorii”* pentru a completa și a înscrie în RNPM un formular de aviz de îndreptare a erorii materiale din culpa operatorului/agentului.

Totodată, în temeiul art. 6[[3]](#footnote-3) din Legea nr. 297/2018, republicată, s-a înlocuit, în cuprinsul procedurii, *„decizia ministrului justiției cuprinzând acordul/dezacordul la reactivare”* cu *„ordinul ministrului justiției cuprinzând acordul/dezacordul la reactivare”.*

Pentru rațiuni de simetrie cu art. 9 din Proiectul de Ordin [art. 9 alin. (1) din Anexa nr. 2 la OMJ nr. 29/C/2020], s-a adăugat art. 7 cu următorul cuprins:

*„În cazul în care cererea de reactivare este aprobată, Autoritatea de Supraveghere acționează comanda de aprobare în aplicația software pentru avizul de îndreptare a erorii materiale de tipul „Stingerea eronată a unui aviz”, selectând numărul de identificare respectiv, iar sistemul informatic adaugă automat mențiunea „Reactivarea a fost aprobată de către Autoritatea de Supraveghere” la vizualizarea acelui aviz atât pe site-urile publice, cât și în aplicația software utilizată de operatori/agenți.”*

Pentru elaborarea procedurii reactivării avizului stins din eroare și indisponibilizarea în RNPM a bunurilor pe perioada analizei cererii de reactivare, s-au avut în vedere dispozițiile prevăzute la art. 1 alin. (7)[[4]](#footnote-4), art. 6 alin. (1), art. 8 alin. (1)[[5]](#footnote-5) și art. 34 alin. (13) din Legea nr. 297/2018, republicată.

Menționăm că procedura reactivării avizului stins din eroare a fost elaborată după analiza propunerilor transmise de Asociația Corpul Operatorilor RNPM prin adresa nr. 239/26.05.2021, înregistrată la Ministerul Justiției cu nr. 53470/31.05.2021, în urma întâlnirii de lucru, în acest scop, între conducerea Ministerului Justiției și reprezentanții compartimentului de specialitate din MJ, pe de o parte, și reprezentanții asociației, pe de altă parte.

Față de cele de mai sus, a fost elaborat Proiectul de Ordin pentru aprobarea procedurii reactivării avizului stins din eroare și indisponibilizarea în Registrul Național de Publicitate Mobiliară a bunurilor pe perioada analizei cererii de reactivare, pe care, dacă sunteți de acord, vă rugăm să îl aprobați.

1. Art. 41. - *„****(1)*** *În termen de 30 de zile de la înregistrarea propunerii Corpului Operatorilor, Autoritatea de Supraveghere adoptă procedura îndreptării erorilor materiale și procedura reactivării avizelor a căror stingere a fost efectuată eronat în Registrul Național Public Mobiliar, întemeiate pe principiul dreptului la îndreptarea gratuită a erorilor cauzate neintenționat în furnizarea serviciului de înscriere în Registrul Național de Publicitate Mobiliară cu respectarea drepturilor înscrise de terții de bună-credință.”* [↑](#footnote-ref-1)
2. Art. 34 – *„(13) La sesizarea oricărei persoane interesate sau din oficiu, în termen de cel mult două zile lucrătoare de la data constatării, operatorul/agentul solicită Autorității de Supraveghere reactivarea avizului stins din eroare, pe baza formularului de aviz de reactivare, explicând împrejurările în care s-a produs stingerea din eroare. Autoritatea de Supraveghere este obligată să își exprime acordul la reactivare în termen de 5 zile lucrătoare de la înregistrarea solicitării. Contestațiile cu privire la actele administrative emise de Autoritatea de Supraveghere în aplicarea prezentului articol se soluționează de tribunal, prin încheiere dată în Camera de Consiliu, de urgență și cu precădere, încheierea fiind definitivă.”* [↑](#footnote-ref-2)
3. Art. 6 – *„(1) Pentru exercitarea atribuțiilor Autorității de Supraveghere se emit ordine ale ministrului justiției.”* [↑](#footnote-ref-3)
4. Art. 1 – *„(7) Pentru toate categoriile de avize prevăzute la alin. (2) - (6), avizele de îndreptare a erorii materiale din culpa operatorului/agentului se pot folosi, în temeiul procedurii prevăzute la art. 41 alin. (1), şi la reactivarea stingerilor efectuate eronat din culpa operatorului/agentului.”* [↑](#footnote-ref-4)
5. Art. 8 – *„(1) Pot să efectueze înregistrarea avizelor de înscriere şi să certifice căutările în Registru doar operatorii de drept, operatorii autorizaţi, agenţii împuterniciţi ai acestora şi Corpul Operatorilor, în condiţiile prevăzute în prezenta lege.”* [↑](#footnote-ref-5)